Topper

Band Cymreig o Ben-y-groes, Gwynedd, oedd Topper. Roedd eu dylanwadau cerddorol yn cynnwys Gorky’s Zygotic Mynci a Catatonia.

Hanes
Yn 1992 ffurfiwyd y band Paladr gan Peter Alan Richardson a'r ddau frawd Dyfrig ac Iwan Evans.

Yn 1995 rhyddhawyd eu cân gynta, sef ‘Dwi'm yn gwbod. Pam?’, ar gasgliad aml-gyfranog gan label Ankst o'r enw S4C Makes Me Want To Smoke Crack Vol 1 oedd hefyd yn cynnwys caneuon gan y grwp arbrofol Ectogram, y band ifanc Rheinallt H Rowlands a grŵp newydd addawol oedd yn cynnwys cyn-aelodau o'r Cyrff a'r Crumblowers o'r enw Catatonia.

Ymddangoson nhw hefyd ar yr ail record yn y gyfres S4C Makes Me Want To Smoke Crack Vol 2 yn 1996, ond y tro yma dan enw newydd, Topper.

Cynhyrchwyd Arch Noa, EP cyntaf y band, a’r albwm Something to Tell Her gan Mark Roberts o Catatonia. Rhyddhawyd y ddau ar label Ankst yn 1997.

Yn ogystal â hyn ymddangosodd y band yn fyw ar raglen Mr John Peel a chychwyn ar eu taith cynta i hywryddo'r albwm Something To Tell Her yn cefnogi Catatonia, a gydag aelod newydd - Gwion 'Gysglyd' Morris ar yr allweddellau.

Yn 1998 symudodd y grŵp i label Kooky am gyfnod byr a rhyddhau'r sengl "Cwpan Mewn Dŵr". Yna ar gychwyn 1999 rhyddhawyd albwm 'mini' arall, Non Compos Mentis, y tro yma ar eu label eu hunain, Bedlam.

Recordiodd y grŵp yr albwm Dolur Gwddw yn stiwdio Bryn Derwen gyda'r cynhyrchydd o fri David Wrench (oedd hefyd wedi ymddangos gyda'r band ar S4C Makes Me Want To Smoke Crack Vol 2). Hon oedd albwm mwya uchelgeisiol y grwp, a ddaeth yr albwm allan ar label Crai ar ddiwedd 2000. I helpu gyda'r sŵn llawnach oedd ar y record, ymunodd aelod arall (a'r aelod olaf), sef y gitarydd o Fethesda, Sion 'The King' Glyn.

Gadawodd Peter Richardson y band yn 2001 i ymuno â Gorky’s Zygotic Mynci, ac yn fuan wedyn daeth Topper i ben.

Rhyddhawyd y casgliad Y Goreuon O'r Gwaethaf ar label Rasal yn 2005.

Aelodau
 Dyfrig Evans
 Iwan Evans
 Gwion 'Gysglyd' Morris
 Peter Alan Richardson
 Sion 'The King' Glyn

Disgyddiaeth
Albymau
 Something To Tell Her (Ankst CD080, Mawrth 1997)
 Non Compos Mentis (BedlamCD01, Mehefin 1999)
 Dolur Gwddw (CRAI CD075A, Medi 2000)
 Goreuon o’r Gwaethaf (Rasal, 2005)

EP a Senglau
 "Cwpan Mewn Dŵr" (Kooky CDisc009, Hydref 1998)
 Arch Noa (Ankst CD073, Ionawr 1997)

Dolenni allanol
 Proffil y band gan BBC Cymru

Categori:Sefydliadau 1992
Categori:Dadsefydliadau 2001
Categori:Bandiau Cymreig
Categori:Bandiau Cymraeg
Categori:Prosiect Wicipop